

**Smjernice za podnosioce projektnih prijedloga– organizacije civilnog društva (OCD) u okviru Javnog poziva za predaju projektnih prijedloga na području Općine Novo Sarajevo**

**Sarajevo, maj 2021. godina**

Cilj ovih smjernica je davanje jasnog i konciznog uputstva svim potencijalnim podnosiocima projektnih prijedloga i zainteresovanim subjektima o procesu podnošenja projektnih prijedloga u okviru Javnog poziva udruženjima (organizacijama civilnog društva/nevladinim organizacijama) za predaju prijedloga projekata iz oblasti boračko-invalidske zaštite.

Opći cilj prijedloga projekata koji se mogu predati u okviru ovog poziva je poboljšanje socijalnog statusa korisnika prava boračko-invalidske zaštite kroz psihološko i socijalno osnaživanje i podizanje kvalitete života boračke populacije te promocija vrijednosti odbrambeno-oslobodilačkog rata 1992.-1995. godine i NOR-a 1941.-1945. godine

**Općina Novo Sarajevo poziva sve organizacije civilnog društva (OCD) / nevladine organizacije (NVO) iz Bosne i Hercegovine da dostave prijedloge projekata iz slijedećih prioritetnih oblasti:**

1. **Projekti koji imaju za cilj psihološko i socijalno osnaživanje i podizanje kvalitete života boračke populacije kroz:**
   1. Organizovanje radnih terapija i radionica.
   2. Organizovanje sportskih takmičenja, kulturno-umjetničkih i drugih rekreativnih aktivnosti.
   3. Organizovanje edukativnih sadržaja za djecu šehida i poginulih branilaca, ratnih vojnih invalida i demobilisanih branilaca.
   4. Edukativno-savjetodavne aktivnosti.
   5. Pomoć nemoćnim i starijim kao što je pomoć u zadovoljavanju osnovnih životnih potreba.

|  |  |
| --- | --- |
| CILJ | Psihološko i socijalno osnaživanje i podizanje kvalitete života kod minimalno 1% korisnika prava iz boračko invalidske zaštite |
| OČEKIVANI ISHOD | Psihološki i socijalno osnaženo minimalno 175 korisnika prava iz boračko-invalidske zaštite kroz:   * Organizovanje radnih terapija i radionica. * Organizovanje sportskih takmičenja, kulturno-umjetničkih i drugih rekreativnih   aktivnosti.   * Organizovanje edukativnih sadržaja za djecu šehida i poginulih branilaca, ratnih   vojnih invalida i demobilisanih branilaca.   * Edukativno-savjetodavne aktivnosti. * Pomoć nemoćnim i starijim kao što je pomoć u zadovoljavanju osnovnih životnih   potreba |
| INDIKATOR | Minimalno 175 korisnika prava iz boračko-invalidske zaštite učestvovalo u radnim terapijama/edukativnim radionicama/sportskim i edukativnim sadržajima/edukativno-savjetodavnim aktivnostima ili im je pružena pomoć u zadovoljavanju osnovnih životnih potreba |

1. **Projekti koji imaju za cilj promociju vrijednosti odbrambeno-oslobodilačkog rata 1992.-1995. godine i NOR-a 1941.-1945. godine kroz:**
   1. Održavanje okruglih stolova i edukativnih tribina na temu Odbrambeno-oslobodilački

rat 1992.-1995. godina i NOB 1941.1945. godina.

* 1. Izdavačka djelatnost na tematiku Odbrambeno-oslobodilački rat 1992.1995. godine.
  2. Izložbe ratnih fotografija.
  3. Održavanje historijskih časova.

|  |  |
| --- | --- |
| CILJ | Promovisati vrijednosti **odbrambeno-oslobodilačkog rata 1992.-1995. godine i NOR-a 1941.-1945. godine** |
| OČEKIVANI ISHOD | Promovisane vrijednosti **odbrambeno-oslobodilačkog rata 1992.-1995. godine i NOR-a 1941.-1945. godine kroz:**   * Održavanje okruglih stolova i edukativnih tribina na temu Odbrambeno-oslobodilački rat 1992.-1995. godina i NOB 1941.1945. godina. * Izdavačka djelatnost na tematiku Odbrambeno-oslobodilački rat 1992.1995. godine. * Izložbe ratnih fotografija. * Održavanje historijskih časova. |
| INDIKATOR | U radionicama/okruglim stolovima/događajima učestvovalo minimalno 100 učesnika  Odštampana minimalno 1 knjiga/monografija, u najmanje 100 primjeraka od čega će minimalno 10 biti predato Memorijalnom centru Novo Sarajevo. |

**Iznosi finansijskih sredstava (grantova) za projekte**

Sredstva za odobrene projekte iznosit će **od 2.000,00 KM do 10.000,00 KM** (konvertibilnih maraka). Ukupno planirana sredstava za projekte iz oblasti boračko-invalidske zaštite **iznose 65.000,00 KM.**

Općina Novo Sarajevo zadržava pravo da ne dodijeli sva dostupna finansijska sredstva.

Zainteresirane OCD mogu sufinansirati projekat s kojim se prijavljuju/apliciraju ili dio sredstava mogu osigurati od drugih donatora. Grantom koji se dodjeljuje u okviru ovog poziva mogu se finansirati administrativni troškovi i troškovi osoblja u maksimalnom iznosu do 20% od zahtijevanog iznosa (Budžetske stavke: 1. Ljudski resursi, 2. Putovanje/prevoz i 3. Uredski troškovi). Ostatak od 80% finansijskih sredstava trebalo bi predvidjeti za programske aktivnosti projekta (Budžetske stavke: 4. Projektni troškovi, 5. Vidljivost i 6. Ostali troškovi- indirektni troškovi), od kojih se do maksimalnih 5% može predvidjeti za ostale (indirektne) troškove projekta.

1. **Opće informacije o pozivu za predaju prijedloga projekata**

Prijedlog projekta mora sadržavati sljedeće:

### Projektni prijedlog (Word format - Prilog 1),

### Pregled budžeta (Excel format - Prilog 2),

### Logički okvir rada (Word format - Prilog 3),

### Plan aktivnosti i promocije (Excel format – Prilog 4).

Dodatna dokumentacija je vrlo važan dio projektne dokumentacije i trebalo bi da bude kompletirana kako bi prijedlog projekta mogao biti ocijenjen. Dodatna dokumentacija **mora** sadržavati sljedeće:

* ovjerenu kopiju važećeg rješenja o registraciji organizacije u BiH sa svim eventualnim izmjenama i dopunama (za nosioca projekta/podnosioca i eventualne partnere na projektu),
* kopiju statuta organizacije (podnosilac projekta i partneri),
* identifikacijski broj,
* popunjen formular Administrativni podaci o podnosiocu prijedloga projekta (Word format - Prilog 5),
* popunjen Finansijski identifikacioni formular (Excel format - Prilog 6),
* popunjenu i potpisanu Izjava o podobnosti (Word format - Prilog 7),
* kopiju završnog godišnjeg finansijskog izvještaja za prethodnu godinu (**bilans stanja i bilans uspjeha**), osim ukoliko organizacija nije nastala u prethodnoj godini godini,
* opisni izvještaj o realiziranim projektima za prethodnu godinu za ranije osnovane organizacije i program rada za tekuću ili narednu godinu, a za novoosnovane organizacije program rada za tekuću ili narednu godinu,
* uvjerenje o izmirenim poreskim obavezama (ovjerena kopija poreske uprave ne starija od 3 mjeseca),
* Dokaz da se protiv podnosioca prijave odnosno lica za zastupanje i voditelja projekta ne vodi krivični postupak i nisu pravosnažno osuđeni za prekršaj i /ili počinjenje krivičnog djela.
* uvjerenje o izmirenim doprinosima za zaposlene, ako ima zaposlenih u organizaciji (ako nema zaposlenih priložiti izjavu ovlaštenog predstavnika organizacije ovjerenu kod nadležnog organa da nema zaposlenih),
* podaci o osobama koje realizuju projekat (kraći CV sa dokazima), kao i kraći CV (biografijom)“ ključnih osoba“ za realizaciju projekta,
* za projekte koji se planiraju provoditi u obrazovnim institucijama, te u objektima koji su u vlasništvu Općine Novo Sarajevo, potrebno je priložiti saglasnost direktora istih. Ukoliko projekat bude odobren obavezno je dostaviti saglasnost/odobrenje nadležnog ministarstva za projekte koji se planiraju provoditi u obrazovnim institucijama,
* popunjenu listu provjere (Word format - Prilog 8).

U slučaju da projekat bude odobren, originali dokumenata mogu biti traženi na uvid.

Projekti se trebaju realizovati u skladu sa Smjernicama za implementaciju i promociju projekata koji su dobili financijsku podršku Općine Novo Sarajevo i LOD- metodologijom.

1. **Ko se može prijaviti?**

Učešće u ovom javnom pozivu je otvoreno, na jednakim osnovama, za sve formalno registrirane OCD i NVO (udruženja/udruge ili fondacije), u skladu s važećim zakonskim propisima u Bosni i Hercegovini.

Da bi se prijavio na javni poziv, podnosilac projekta mora:

* + biti pravno lice neprofitnog karaktera registrirano u BiH u skladu s važećim zakonskim propisima (udruženje/udruga ili fondacija).

Potencijalni podnosioci projekta ne mogu učestvovati u pozivu niti mogu dobiti grantove ukoliko uz prijedlog projekta ne dostave potpisanu izjavu o podobnosti (Prilog 7).

Podnosioci projekta bit će isključeni iz učešća u pozivu ili iz dodjele grantova ako su u trenutku poziva za predaju prijedloga projekata:

1. subjekt sukoba interesa;
2. krivi za davanje lažnih informacija strani ovlaštenoj za ugovore, a koje su potrebne kao preduslov za učestvovanje u pozivu za predaju prijedloga projekata, ili ako nisu dostavili potrebne informacije;
3. pokušali da dođu do povjerljivih informacija ili uticali na komisiju za ocjenjivanje ili stranu ovlaštenu za ugovore tokom procesa ocjenjivanja poziva za predaju prijedloga projekata.
4. **Partnerstva i podobnost partnera**

Podnosioci projekta mogu se prijaviti samostalno ili u partnerstvu s drugim organizacijama civilnog društva.

***Partnerske organizacije***

Partneri na projektu mogu biti druge organizacije civilnog društva. Ukoliko partneri podnosioca učestvuju u kreiranju i implementaciji projekta, troškovi koje oni naprave potpadaju pod ista pravila kao i oni koje napravi sam podnosilac prijedloga, što znači da partnerske organizacije moraju zadovoljiti iste uslove podobnosti kao i podnosilac.

Ako se prijavi u partnerstvu, “podnosilac” će biti vodeća organizacija, a ako bude izabran kao ugovorna strana (“korisnik”), snosit će u potpunosti pravnu i finansijsku odgovornost za izvršenje projekta. Izjava o partnerstvu mora biti ispravno popunjena i predata istovremeno sa aplikacijom/prijavom.

***Saradnici***

I druge organizacije i/ili institucije mogu biti uključene u projekat. Takve organizacije-saradnice imaju stvarnu ulogu u realizaciji aktivnosti, ali ne mogu dobiti sredstva iz granta.

1. **Prioritetne oblasti**

Općina Novo Sarajevo definirala je navedene prioritetne oblasti u skladu sa Programom rada za 2021. godinu i Planom rada Službe za boračko-invalidsku zaštitu Općine Novo Sarajevo.

Projekat mora obuhvatiti jednu ili više prioritetnih oblasti definirani u tački 1. i 2.

1. **Trajanje**

Dužina trajanja svakog projekta može biti minimalno jedan mjesec, a izabrani projekti trebaju da se provedu najkasnije do **30.11.2021.** godine, uz obavezno poštivanje svih epidemioloških mjera.

Projekti se trebaju realizovati u skladu sa Smjernicama za implementaciju i promociju projekata koji su dobili finansijsku podršku Općine Novo Sarajevo i LOD- metodologijom.

1. **Lokacija**

Projekti moraju biti implementirani isključivo **na području općine Novo Sarajevo**, osim aktivnosti za koje ne postoje pretpostavke (uslovi) da se odvijaju na teritoriji Općine, a čija su ciljna grupa građani Općine Novo Sarajevo.

Prilikom odabira projekata prednost imaju oni projekti koji se će realizovati u u Memorijalnom centru Trg Heroja broj 12 i Sportskoj dvorani Novo Sarajevo u ul. Zvornička 23.

1. **Vrste projekata**

Projekte koji se predlažu za finansiranje treba pripremiti u skladu s Javnim pozivom, odnosno da isti budu u skladu sa prioritetnim oblastima navedenim u tački 1. poziva.

Projekti treba da se sastoje od nezavisnih operativnih aktivnosti, sa jasno formuliranim operativnim ciljevima, ciljnim grupama i planiranim ishodom.

Projekat treba da bude integriran metodološki niz aktivnosti sačinjen da ostvari određene ciljeve i specifične rezultate unutar ograničenog vremenskog okvira.

*Opći program rada organizacije podnosioca prijedloga ili nekog od partnera na projektu ne može predstavljati projekat.*

***Projekti koji se neće finansirati***

* projekti udruženja koja nisu izvršila svoje obaveze po ranije odobrenim projektima finansiranim iz budžeta Općine,
* projekti koji se isključivo odnose na jednokratne manifestacije, osim u slučajevima kada su dio trajnijeg i sveobuhvatnijeg projekta,
* projekti koji se odnose na povremene konferencije, osim ako su neophodne za uspješnu implementaciju projekta,
* projekti koji se odnose na finansiranje redovnih aktivnosti podnosioca projektnog prijedloga ili njihovih partnera,
* projekti koji se baziraju na investicionim ulaganjima, adaptaciji ili izgradnji kapitalnih objekata, ili na kupovinu opreme osim ako je neophodna za uspješnu implementaciju projekta,
* projekti kojima je predviđen dio administrativnih troškova (ljudski resursi, putovanja/prevoz, kancelarijski troškovi) veći od 20 % od ukupnih troškova projekta,
* projekti koji predstavljaju individualna sponzorstva/stipendije za školovanje ili za učestvovanje u radionicama, seminarima, konferencijama, kongresima, trening kursevima,
* projekti koji su usmjereni prema vjerskim ciljevima i aktivnostima,
* projekti koji su usmjereni prema finansiranju aktivnosti političkih stranaka,
* projekti koji su namijenjeni za isključivu dobit pojedinca,
* projekti koji se zasnivaju na dodjeljivanju sredstava trećoj strani,
* projekti koji na bilo koji način diskriminiraju određenu grupu ili pojedinca.

1. **Broj prijedloga projekata i grantova po aplikantu**

Podnosilac može predati više od jednog projektnog prijedloga sa odvojenim prijavnim formularima i dokumentacijom za svakog od njih, a finansirat će se samo jedan uspješno ocijenjen i odabran projekat.

1. **Gdje i kako preuzeti i poslati aplikacije**

Dokumentacija i informacije vezane za prijavu na Javni poziv za općinu Novo Sarajevo mogu se preuzeti sa službene web stranice općine [www.novosarajevo.ba](http://www.novosarajevo.ba) ili lično:

Općina Novo Sarajevo

Služba za boračko-invalidsku zaštitu Općine Novo Sarajevo

prizemlje, kancelarija 105 i 106

Zmaja od Bosne broj 55

71000 Sarajevo

Ispunjena aplikacija sa svom zahtijevanom dokumentacijom mora se dostaviti u **dva (2) seta dokumentacije u printanom obliku i u jednoj elektronskoj kopiji (CD ili USB)** u zatvorenoj koverti preporučenom poštom ili na protokol Općine tokom radnih dana (ponedjeljak-petak), sa naznakom „za javni poziv organizacijama civilnog društva/nevladinim organizacijama za predaju prijedloga projekata iz oblasti boračko-invalidske zaštite“ na adresu:

*Općina Novo Sarajevo*

*Služba za poslove opće uprave Općine Novo Sarajevo*

*Zmaja od Bosne broj 55*

*71000 Sarajevo*

*Bosna i Hercegovina*

Rok za predaju aplikacija/prijava je **28 dana** od dana objavljivanja u sredstvima javnog informisanja, odnosno do **\_\_\_.06.2021.** godine. Aplikacije koje budu pristigle poslije navedenog roka bit će razmatrane jedino u slučaju da poštanski žig ukazuje na datum slanja prije zvaničnog isteka roka.

Aplikacije dostavljene na bilo koji drugi način (npr. faksom ili e-mailom) ili dostavljene na druge adrese **neće biti uzete u razmatranje**.

Na koverti mora biti naznačeno: naziv poziva za predaju prijedloga projekata, puno ime i adresa podnosioca prijedloga, oblast za koju se aplicira i riječi **“Ne otvarati”**.

O primljenoj pošiljci će se u općini voditi uredna evidencija i izdavati potvrde o prijemu.

Podnosioci prijedloga bi prije predaje prijedloga projekta trebali potvrditi da je zahtijevana dokumentacija/aplikacija kompletna tako što će ispuniti listu za provjeru (Prilog 8), koja je sastavni dio aplikacije/prijave.

1. **Daljnje informacije**

Svi aplikanti se mogu prijaviti, odnosno iskazati zainteresovanost za učestvovanje na „Otvorenom danu“, na kojem će im biti pružene sve neophodne informacije o načinu prijavljivanja na javni poziv. Prijave se podnose u roku od 10 dana od dana objave ovog javnog poziva, putem e-mail adrese [biz@novosarajevo.ba](mailto:biz@novosarajevo.ba) ili putem telefonskog broja 033/492-105. Vrijeme i mjesto održavanja „Otvorenog dana“, zainteresovanim aplikantima saopštit će se naknadno, a sa ciljem poštovanja epidemioloških mjera.

1. **Ocjenjivanje i odabir prijedloga projekata**

Ocjenjivanje će izvršiti Komisija za ocjenjivanje i odabir projekata koju će imenovati Općinski načelnik. Sve aktivnosti koje podnosilac prijedloga navede bit će procijenjene u skladu sa sljedećim kriterijima:

(1) Ispunjenje administrativnih uslova:

* potvrda da je aplikacija/prijava kompletno popunjena u skladu sa listom za provjeru;
* dokumentacija dostavljena u 3 primjerka (2 štampana +1 elektronski, CD ili USB).

(2) Ispunjenje uslova koji se tiču podnosioca prijedloga, partnera i aktivnosti:

* potvrda da podnosilac prijedloga, partneri (i saradnici, ako postoje), kao i aktivnosti ispunjavaju uslove navedene u poglavljima 1,5,7, 8, 9 i 10.

(3) Procjena kvaliteta projekta i finansijska evaluacija:

Procjena kvaliteta projekta, uključujući i predloženi budžet, vršit će se u skladu sa kriterijima utvrđenim u tabeli za ocjenjivanje, koja je sastavni dio ovog dokumenta. Postoje dvije vrste kriterija za ocjenjivanje: kriteriji za odabir i kriteriji za dodjelu sredstava.

Cilj kriterija za odabir je da pomognu u procjeni finansijskih i operativnih sposobnosti aplikanata kako bi se osiguralo da oni:

* imaju stabilna i dovoljna finansijska sredstva za vlastiti rad tokom cjelokupnog perioda provedbe projekta;
* posjeduju profesionalne sposobnosti i kvalifikacije potrebne za uspješnu provedbu kompletnog projekta. Ovo se odnosi i na partnere podnosilaca prijedloga.

Kriteriji za dodjelu sredstava omogućavaju da se kvalitet predatih projekata procijeni na osnovu postavljenih prioritetnih oblasti, a sredstva odobre na osnovu aktivnosti koje maksimaliziraju opći efekat samog poziva za predaju prijedloga projekata. Kriteriji se odnose na značaj predloženog projekta, usaglašenost projekta s ciljem poziva i prioritetnim oblastima, na kvalitet projekta, očekivane rezultate, održivost projekta i racionalnost traženih sredstava.

Molimo vas da obratite pažnju na sljedeće bitne informacije:

**Sistem bodovanja:**

Kriteriji ocjenjivanja podijeljeni su na sekcije i podsekcije. ***Svaka podsekcija se obavezno ocjenjuje ocjenama od 1 do 5 na sljedeći način: 1 = veoma loše; 2 = loše; 3 = odgovarajuće; 4 = dobro; 5 = veoma dobro.*** Svaki član komisije potpisuje svoju individualnu tabelu za ocjenjivanje, a svi članovi zajedno potpisuju zbirnu tabelu za svaki projektni prijedlog. Rangiranje projektnih prijedloga vrši se na način da je prvoplasirani projektni prijedlog onaj koji ima najveći zbir bodova, zatim slijedi projekat s prvim sljedećim nižim zbirom bodova, i tako do najnižeg zbira osvojenih bodova.

Samo projekti koji su dobili više od 50 bodova bit će razmatrani za finansiranje, jer projektni prijedlozi ispod ovog praga nisu u stanju da zadovolje postavljene standarde pa bi efikasnost njihove provedbe mogla biti upitna.

Odluka o odobrenju granta zasnovana je na ukupnom broju projekata koji mogu biti finansirani u okviru raspoloživih sredstava. Prioritet pri odobravanju sredstava imat će projekti s najvećim brojem bodova.

**Napomena o Sekciji 1. Finansijski i operativni kapacitet podnosioca prijave**

Ukoliko je ukupan zbir u Sekciji br. 1 niži od 10 bodova, projekat će biti isključen iz daljnjeg procesa ocjenjivanja, jer je procijenjeno da OCD nema ni minimalne kapacitete za kvalitetnu provedbu predloženog projekta.

**Napomena o Sekciji 2. Relevantnost**

Ukoliko je ukupan zbir u Sekciji 2 niži od 18 bodova, projekat će biti isključen iz daljnjeg procesa ocjenjivanja, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti je u skladu sa definiranim prioritetima iz javnog poziva, te ne utiče u dovoljnoj mjeri na zadovoljenje potreba lokalne zajednice.

**Tabela za ocjenjivanje**

|  |  |  |
| --- | --- | --- |
| **Sekcija** | **Maksimalan broj bodova** | **Prosječna ocjena** |
| **1. Finansijski i operativni kapacitet** | **15** |  |
| 1.1 Da li podnosilac prijedloga i partneri imaju dovoljno **iskustva u upravljanju projektima**? | 5 |  |
| 1.2 Da li podnosilac prijedloga i partneri imaju dovoljne **stručne kapacitete**? (*posebno poznavanje pitanja na koje se projekat odnosi*) | 5 |  |
| 1.3. Da li podnosilac prijedloga i partneri imaju dovoljne **upravljačke kapacitete**?  (*uključujući osoblje, opremu i sposobnost za upravljanje budžetom projekta)* | 5 |  |
| **2. Relevantnost** | **25** |  |
| 2.1. Koliko je projekat relevantan u odnosu na **cilj** i jedan ili više **prioriteta** javnog poziva?  Napomena: ocjena 5 (veoma dobro) može se dobiti samo ako se projekat odnosi barem na **jedan od prioriteta.** | 5 |  |
| 2.2 Koliko su jasno određeni i strateški odabrani oni koji su uključeni u projekat? (*posrednici, krajnji korisnici,* ***ciljne grupe***) | 5 |  |
| 2.3 Da li su **potrebe ciljne grupe** i krajnjih korisnika jasno definirane i da li im projekat  prilazi na pravi način? | 5 |  |
| 2.4 Da li projekat posjeduje **dodatne kvalitete** kao što su inovativan pristup i modeli dobre prakse? | 5 |  |
| 2.5 Da li prijedlog zagovara **model politike baziran na pravima** i da li to ima uticaja na podređene grupe? (*promocija ravnopravnosti spolova i osnaživanje žena, zaštita okoliša, međunacionalna saradnja, omladinska problematika itd*.) | 5 |  |
|  | | |
| **3. Metodologija** | **20** |  |
| 3.1 Da li su **plan aktivnosti** i predložene **aktivnosti** odgovarajući, praktični i dosljedni ciljevima i očekivanim rezultatima? | 5 |  |
| 3.2 Koliko je konzistentan cjelokupan izgled projekta? (*naročito da li odražava analizu uočenih problema, moguće vanjske faktore* ) | 5 |  |
| 3.3 Da li su nivo **uključenosti i angažiranje partnera u realizaciji** projekta zadovoljavajući? Napomena: ukoliko nema partnera, ocjena će biti **1.** | 5 |  |
| 3.4 Da li projekat sadrži **objektivno mjerljive indikatore** rezultata aktivnosti? (*da li je ijedan od indikatora gender senzitivan ili gender indikator*) | 5 |  |
|  | | |
| **4. Održivost** | **25** |  |
| 4.1 Da li će aktivnosti predviđene projektom imati **konkretan uticaj** na ciljne grupe? | 5 |  |
| 4.2 Da li će projekat imati **višestruki uticaj**? *(uključujući mogućnost primjene na druge ciljne grupe ili provedbu u drugim sredinama i/ili produžavanje efekata aktivnosti, kao i razmjene informacija o iskustvima iz projekta)* | 5 |  |
| 4.3 Da li su očekivani rezultati predloženih aktivnosti institucionalno **održivi?** *(Da li će strukture koje omogućuju da se aktivnosti nastave postojati na kraju projekta? Da li će postojati lokalno “vlasništvo” nad rezultatima projekta?)* | 5 |  |
| 4.4Da li su očekivani rezultati predloženih aktivnosti **održivi**? (ako je moguće, navesti *kakav će biti strukturalni uticaj provedenih aktivnosti – npr. da li će doći do poboljšanja pravne regulative, metoda i pravila ponašanja itd.)* | 5 |  |
| 4.5 Da li je vjerovatno da će očekivani dugoročni rezultati imati uticaja na lokalne ekonomske uslove i/ili kvalitet života u ciljnim područjima? | 5 |  |
|  | | |
| **5. Budžet i racionalnost troškova** | **15** |  |
| 5.1 Da li je odnos između procijenjenih troškova i očekivanih rezultata zadovoljavajući? | 5 |  |
| 5.2 Da li su predloženi troškovi **neophodni** za implementaciju projekta? | 5 |  |
| 5.3 Budžet  Da li je budžet jasan i da li uključuje i narativni dio? (*omogućena opravdanost za tehničku opremu*)  Da li je zadovoljen princip po kojem administrativni i troškovi osoblja ne prelaze 20% ukupnih troškova?  Da li je budžet rodno osjetljiv?  Gdje je to primjenjivo, da li su priložene biografije i opisi radnih mjesta? | 5 |  |
| **Maksimalni ukupni zbir** | **100** |  |

**Obavještenje o odluci**

Rezultati će biti objavljeni na web stranici Općine Novo Sarajevo, kao i na oglasnoj ploči općine, najkasnije 30 dana od dana zatvaranja javnog poziva.

Svi aplikanti koji su predali prijedloge projekata, koji su prihvaćeni ili odbijeni, bit će obaviješteni u pisanoj formi o odluci u vezi s njihovim prijedlogom projekta.

Odluka o odbijanju prijedloga projekta ili neodobravanju sredstava bit će donesena ukoliko:

* podnosilac prijedloga ili jedan ili više njegovih partnera ne ispunjavaju uslove za učešće na javnom pozivu;
* projektne aktivnosti nisu prihvatljive (npr. predložene aktivnosti izlaze izvan okvira poziva za predaju prijedloga projekata, projekat po predviđenom trajanju prelazi maksimalni dozvoljeni vremenski period ili je manji od minimalnog, zahtijevana suma novca je veća od maksimalne dozvoljene sume ili manja od minimalne, itd.);
* prijedlog projekta nije bio dovoljno relevantan ili finansijski i operativni kapaciteti podnosioca prijedloga nisu dovoljni, ili su projekti koji su izabrani bili superiorniji po ovim pitanjima;
* je prijedlog projekta ocijenjen kao tehnički i finansijski inferioran u odnosu na izabrane prijedloge projekata.

**Prigovor /žalbe i mogućnosti naknadnog uvida u ocjenjivanje projekta**

* Podnosiocima prijave kojima nisu odobrena budžetska sredstva može se, na njihov pismeni zahtjev, omogućiti uvid u zbirnu ocjenu njihove prijave.
* Podnosiocima prijave po javnom pozivu dopušta se izjavljivanje prigovora na Odluku o odabiru projekata u roku ne dužem od 8 dana, od dana prijema Obavijesti i Odluke o odabiru projekata i to pismenim putem Općinskom načelniku, što uključuje i prigovor na sukob interesa članova komisije.[[1]](#footnote-1)

**Uslovi koji se odnose na implementaciju projekta nakon odluke o dodjeli granta**

Nakon donošenja odluke o dodjeli granta, organizaciji civilnog društva čiji je projekat odobren će od strane Općine biti ponuđen odgovarajući ugovor za implementaciju projekta. Prije potpisivanja ugovora Općina ima pravo od organizacije civilnog društva zatražiti da izvrši određene izmjene na projektnom prijedlogu kako bi se uskladio s pravilima i procedurama implementacije.

**LISTA PRILOGA**

### 

**Prilog 1** Projektni prijedlog

**Prilog 2** Pregled budžeta

**Prilog 3** Logički okvir rada

**Prilog 4** Plan aktivnosti i promocije

**Prilog 5** Administrativni podaci o podnosiocu prijedloga

**Prilog 6** Finansijski identifikacioni formular

**Prilog 7** Izjava o podobnosti

**Prilog 8** Lista za provjeru

1. Akt o imenovanju komisije, objavit će se na oglasnoj ploči Općine Novo Sarajevo, 10 dana prije zatvaranja Javnog poziva [↑](#footnote-ref-1)